Það voru sannkallaðir stórtónleikar sem fóru fram í sal Fjölbrautaskóla Snæfellinga í Grundarfirði á sunnudaginn þegar fortónleikar frönsk-íslensku sinfóníuhljómsveitarinnar voru haldnir . Hljómsveitin er skipuð hljóðfæraleikurum úr Kammersveit Reykjavíkur og alþjóðlegu fílharmoníusveit Menningarstofnunar Sameinuðu Þjóðarinnar ( Unesco ) í París sem starfar undir leiðsögn hljómsveitarstjórans Amine Kouider , friðarlistamanns Unesco . Sveitin spilaði verk eftir tónskáldin Albert Roussel , Þorkel Sigurbjörnsson og Pyotr Tchaikovsky . Einleikari var Martial Nardeau flautuleikari . Vel var mætt á tónleikana en aðgangur var ókeypis . Sveitin spilaði óaðfinnanlega tóna sem áheyrendur kunnu vel að meta . Meðal gesta voru þeir Gunnar Bragi Sveinsson utanríkisráðherra Íslands og Einar Kr . Guðfinnsson forseti Alþingis . Einnig voru góðir gestir frá Paimpol vinabæ Grundarfjarðar viðstaddir , þeirra á meðal Jean-Yves de Chaisemartin bæjarstjóri Paimpol . Sveitin spilaði svo daginn eftir í Hörpunni í Reykjavík en þann dag voru 77 ár liðin frá því að franski vísindamaðurinn Jean Baptiste Charcot og nær öll áhöfn hans á rannsóknarskipinu Pourquoi Pas ? fórst við Álftanes á Mýrum 16. september 1936 .